LV Eiropas Savienības Oficiālais Vēstnesis C 140/4

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 140/04

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“PROVOLONE DEL MONACO”

EK Nr. IT-PDO-0005-0466-20.05.2005

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche Agricole e Forestali Adrese: Via XX Settembre n. 20 00187 Roma ITALIA Tālr. +39 0646655104 Fakss +39 0646655306 E-pasts: saco7@politicheagricole.gov.it

2. Grupa:

Nosaukums: Comitato per la registrazione della denominazione d’origine del provolone del Monaco Adrese: Via D. Caccioppoli, 25 80069 Vico Equense (NA) ITALIA Tālr. +39 0818799290 Fakss +39 0818015557 E-pasts: vincenzo.peretti@unina.it Sastāvs: ražotāji/pārstrādātāji ( X ) citi ( )

3. Produkta veids:

1.3. grupa. I pielikumā minētais siers – “Provolone”

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Provolone del Monaco”

4.2. Apraksts:

Ar nosaukumu “Provolone del Monaco” apzīmē sieru, kam ir šādas īpašības: tas ir puscietais pastveida siers, nogatavināts, ražots vienīgi no nepasterizēta piena, kas slaukts no govīm, kuras audzētas 4.3. punktā norādītajā apgabalā. Produktu piedāvājot tirgū, tam jābūt ar šādām īpašībām: a) nogatavināšanas ilgums – vismaz simt astoņdesmit dienas (seši mēneši); maksimālais iznākums – 9 kg uz hektolitru pārstrādāta piena; b) pēc formas siers atgādina nedaudz iegarenu meloni vai bumbieri bez sašaurinātās daļas, minimālais svars – 2,5 kg, maksimālais – 8 kg; plāna, iedzeltena, gandrīz gluda miza ar viegliem tumšākas krāsas ietonējumiem un nelielām gareniskām rievām, ko iespiedušas rafijas auklas, kuras izmanto siera formu sasiešanai pa pāriem un kuras iezīmē “Provolone” formu tā, lai tas būtu it kā sadalīts vismaz 6 daļās; c) siera masa ir krēmkrāsā ar dzeltenīgiem ietonējumiem, elastīga, kompakta, vienveidīga un bez slāņojumiem, mīksta un ar tipisku, dažāda diametra (līdz 5 mm) acojumu (“irbes actiņas”) vietumis, bet biežāk siera gabala masas centrālajā daļā, sastopams arī lielāka diametra acojums – līdz pat 12 mm; d) tauku saturs sausnā nav mazāks par 40,5 %; e) garša saldena un sviestaina, ar vieglu un patīkamu pikantuma piegaršu.

Turklāt nogatavināšanas vide piešķir šim sieram garšas īpašības, kas iegūtas ilgajā nogatavināšanas laikā. Pēc 7–8 mēnešiem “Provolone” sāk dzeltēt vairāk, miza kļūst biezāka un garša – arvien pikantāka, siera masa pēc izskata kļūst blīvāka, kaut arī saglabājas mīksta un joprojām bez slāņojumiem.

4.3. Ģeogrāfiskais apgabals:

Govju audzēšana, ACVN “Provolone del Monaco” ražošana un nogatavināšana notiek apgabalā, kurā ietilpst šādu Neapoles provinces pašvaldību teritorijas pilnībā: Agerola, Casola di Napoli, Castellammare di Stabia, Gragnano, Lettere, Massa Lubrense, Meta, Piano di Sorrento, Pimonte, Sant′Agnello, Sorrento, Santa Maria La Carità un Vico Equense.

4.4. Izcelsmes apliecinājums:

Katrs ražošanas procesa posms ir jākontrolē, dokumentējot katru izejvielu un gatavo produktu. Šādā veidā un reģistrējot ražotājus un iesaiņotājus attiecīgos sarakstos, kurus pārvalda kontroles iestāde, kā arī ziņojot kontroles iestādei par saražoto produktu daudzumiem, tiek garantēta produkta izsekojamība. Visas personas, gan fiziskās, gan juridiskās, attiecīgajos sarakstos pārbauda kontroles iestāde, kā noteikts 4.7. punktā saskaņā ar attiecīgo kontroles plānu.

4.5. Ražošanas metode:

Siera ražošanas vajadzībām pārstrādā tādu govju pienu, kuru laktācijas periods nav bijis ilgāks par 230 dienām. Govju barībā jābūt vismaz 40 % lopbarības un/vai sīko zariņu un lapu sausnas. Govīm izbarojamo sīko zariņu un lapu dienas deva nedrīkst pārsniegt 15 g, lai nepieļautu fermentācijas procesu novirzes, kas varētu nelabvēlīgi ietekmēt siera organoleptisko kvalitāti. Sīkie zariņi ar lapām ir produkts, kas iegūts 4.3. punktā norādītajā ražošanas apgabalā, gan apgriežot augļkokus (citrusu kokus, olīvkokus utt.) un tādus lapu kokus, kuri met lapas (apgriežamās kastaņas utt.), gan arī retinot terašu apstādījumus; šo barību papildina ar lopbarību, kuru iegūst no graudaugu kultūrām (auzas, mieži, kvieši) un/vai no dabisko pastāvīgo pļavu siena un lopbarības graudzālēm vai pākšaugiem. Lopbarība ir tikai papildinājums barībai, ko iegūst 4.3. punktā noteiktajā ražošanas apgabalā un kas tajā audzēto govju pienam piešķir tam raksturīgās īpašības. Pārstrādei paredzētais piens ir produkts, ko sekrēcijas ceļā izdala zīdītājdzīvnieka piena dziedzeri un kas nav bijis temperatūrā, kura ir augstāka par 40 °C. Pienu recina ar himozīna fermentu aptuveni 40 līdz 60 minūtes, pievienojot vai nu tikai kazlēna pastveida himozīnu vai dabisko šķidro teļa himozīnu vai arī kombinējot vienu ar otru tā, lai vismaz 50 % būtu kazlēna pastveida himozīns, sasildot līdz 34–42 °C. Kad receklis ieguvis vajadzīgo konsistenci, to sagriež tā, lai iegūtu ļoti mazus graudus – kukurūzas graudu lielumā. Sagriezto siera masu atpūtina 20 minūtes. Pēc tam recekli silda, līdz siera masas temperatūra sasniedz 48–52 °C, un atpūtina ne ilgāk par 30 minūtēm. Tad recekli izņem no sūkalām un ievieto kaņepju audumos vai caurumotos tērauda grozos nogatavināšanai. Pēc tam, kad vērpes pārbaude devusi pozitīvus rezultātus elastīguma un izturības ziņā, recekli sagriež dažāda lieluma šķēlītēs. Tad veic siera masas savērpšanas un veidošanas darbības ar ūdeni, kas sasildīts līdz 85–95 °C temperatūrai, un tādās formās, kādas noteiktas ražošanas specifikācijā. Turpmākajā gaitā siera masu sabiezina, iemērcot aukstā ūdenī, un sāla, visu masu 8–12 stundas turot iegremdētu piesātinātā sālsūdenī. Iegūtās siera formas sasien kopā pa divām un iekar īpašās ierīcēs, kur tās 10 līdz 20 dienas atstāj nogatavināties vispirms tādā vides temperatūrā, kas piemērota žūšanai, un tad – 8 līdz 15 °C temperatūrā uz laikposmu, kas nav īsāks par sešiem mēnešiem. Nogatavināšanas beigās siera formām jāsver vismaz 2,5 kg, bet ne vairāk kā 8 kg. “Provolone del Monaco” ražošana ir atļauta visu gadu, izmantojot tikai tādu pienu, kas no katra slaukuma iegūts vai nu bez atdzesēšanas kūtī, vai ar vienas dienas ilgu atdzesēšanu kūtī. Beidzoties nogatavināšanai, kontroles iestāde, kas norādīta 4.7. punktā, apstiprina, ka produkts ieguvis paredzētās īpašības, un marķē “Provolone” formu visās iezīmētajās daļās un piestiprina etiķetes.

4.6. Saikne:

“Provolone del Monaco” specifiskumu veido tādu faktoru kopums, kuri ir tipiski Sorrento pussalas Monti Lattari apgabalam, un jo sevišķi tāda piena organoleptiskās īpašības, kas slaukts no šajā teritorijā audzētajām govīm, piena pārstrādes process, kurā vēl šodien ievēro no paaudzes paaudzē pārmantotās mājamatnieciskās tradīcijas, un īpašais mikroklimats, kas raksturīgs apstrādes un nogatavināšanas videi. “Provolone del Monaco” ražošanas apgabalā iegūtajam pienam ir lielāks tauku un proteīnu saturs salīdzinājumā ar vidējiem rādītājiem valstī, ko papildina kalcija un sausā beztauku atlikuma (attaukota sausna) daudzums, kurš norādīts turpmāk tabulās, tādējādi apstiprinot produkta augsto uzturvērtību un lielo produkta iznākumu pēc piena pārstrādes sierā.

Sorrento pussalas Monti Lattari apgabalā audzēto govju piena organoleptisko īpašību vidējās vērtības

Tauki (%) Proteīni (%) Ca Pelni SBA (1) Īpatnējais svars 3,3 3,1 157 0,730 8,72 1,0308





Agerolese šķirnes govju piena organoleptisko īpašību vidējās vērtības

Tauki (%) Proteīni (%) Ca Pelni SBA (2) Īpatnējais svars 3,9 3,5 159,7 0,752 8,87 1,0314

Šie īpašie un unikālie rādītāji veicina piena sarecēšanu un recekļa turpmāko “savērpšanu”, kā arī iespaido iegūtā siera galīgo konsistenci, kas izceļas sevišķi siera masas elastības un izturības ziņā.

Visi šie rādītāji ir netiešs piena sastāva tipiskuma apstiprinājums un pozitīvi ietekmē “Provolone del Monaco” aromātiskuma un garšas īpašības.

Jau no senatnes šā ACVN tipiskums ir cieši saistīts ar vietējās Agerolese šķirnes govju audzēšanu, kuras dod “Provolone del Monaco” ražošanai vajadzīgo pienu. Šī šķirne, kas gadu gaitā selekcionēta nedraudzīgā vidē, kurā trūkst ganību un pašdarinātu nojumju, ieguvusi raupjumu un izturību un, neraugoties uz barības nepietiekamību, spējusi dot pietiekamu daudzumu piena ar ļoti labām organoleptiskajām īpašībām, kura lielāko daļu izlieto “Provolone del Monaco” ražošanai.

Liellopu audzēšana Sorrento pussalas Monti Lattari apgabalā aizsākusies jau 264. gadā pirms Kristus – laikā, kad Picentini, pirmie šo kalnu apdzīvotāji, mežiem atkarotās platības pārvērta kultivējamos zemes gabalos un sāka mājlopu, jo īpaši slaucamo govju, audzēšanu. No šiem pirmajiem liellopiem pēc daudzkārtējas krustošanas ar turpmākajos gadsimtos ieviesto šķirņu liellopiem tika selekcionēta šķirne, kuru 1952. gadā nosauca par Agerolese un kuras īpatņiem piemīt raksturīgas morfoģenētiskās un somatiskās īpašības apspalvojuma, rumpja, ekstremitāšu un skeleta ziņā un kuras īpatņi ražo pienu ar augstu tauku saturu. XX gadsimta pirmajos gados veterinārārsts Enrico Mollo šajā specifiskajā teritorijā audzētos liellopus aprakstīja šādi: “tās ir slaucamās govs… metra un trīsdesmit līdz metra četrdesmit centimetru augumā (daži īpatņi pat pārsniedz šo augumu), to svars ir dažāds – no trīsarpus centneriem līdz četriem centneriem; to apspalvojums ir tumšs ar gaišākām joslām muguras apvidū … laba slaucamā govs dod no septiņpadsmit līdz astoņpadsmit litrus piena dienā … ganību sezonā, kad zaļā lopbarība ir pārpilnībā un laiks kļūst siltāks, … piens kļūst aromātiskāks … siera produkcijā viens no interesantākajiem ir siers “Provolone””. Pietiek ar 20 % no visa Agerolese šķirnes govīm izslauktā piena daudzuma, lai nepārprotami raksturotu ACVN “Provolone del Monaco”. Tā kā no Agerolese šķirnes govīm slauktajam pienam ir lielāks tauku un proteīnu saturs salīdzinājumā ar pārējo šķirņu govju pienu, tad tas līdztekus kalcija saturam un sausā beztauku atlikuma (attaukota sausna) daudzumam ir par iemeslu siera augstajai uzturvērtībai un lielajam produkta iznākumam pēc piena pārstrādes sierā un piešķir “Provolone” tam raksturīgās aromātiskuma un garšas īpašības, ar ko tas atšķiras no citām siera šķirnēm.

Turpmāk sniegti siera ķīmisko īpašību rādītāji.

Siera masas ķīmiskais sastāvs dabiskā stāvoklī

Dabiskā stāvoklī “Provolone del Monaco” Kvalitāte Ūdens (%) Tauki (%) Proteīni (%) Sāļi kopā (%) NaCl (%) 40,20 28,50 27,20 4,10 2,20





Siera sausnas ķīmiskais sastāvs

Uz 100 % sausnas “Provolone del Monaco” Kvalitāte Tauki (%) Proteīni (%) Sāļi kopā (%) NaCl (%) Pilnpiens 47,65 45,48 6,85 3,67

Ģeogrāfiskā apgabala tipiskumu veido daudzās ielejas, kas vairāku kilometru garumā dziļi iesniedzas krastmalā. Tām raksturīga liela relatīvā augstuma starpība, strauja augu valsts sastāva maiņa, mainoties augstumam virs jūras līmeņa, un labi attīstīta klinšu flora. Teritorijai raksturīgā ļoti lielā kalnu hidroloģiskās sistēmas dažādība un reljefa atšķirības starp dažādajiem šo teritoriju veidojošajiem apgabaliem nosaka mikroklimatisko neviendabīgumu. Šajā apvidū, kurš lielākoties ir ļoti reljefains, insolācijas intensitāte faktiski ir stipri atšķirīga pat divos blakus esošos apgabalos, kas apvienojumā ar atšķirīgo augstumu virs jūras līmeņa un neraugoties uz jūras izlīdzinošo ietekmi, nosaka krasu apgabalā sastopamo augu sugu maiņu. Piekrastē gada vidējā temperatūra ir 16 °C līdz 20oC, ziemeļu nogāzē – 12 oC līdz 16 oC, taču augstākos apgabalos novērota arī 8 oC līdz 12 oC vidējā temperatūra. Šādos apstākļos izotermu izvietojums atbilst attiecīgo vietu augstumam virs jūras līmeņa. Nokrišņu daudzums dažādās vietās ir atšķirīgs un stipri atkarīgs arī no kaļķakmens augstieņu klinšainuma; gadā vidēji ir 100 lietainu dienu, turklāt stiprāk līst apvidos ar lielāku augstumu virs jūras līmeņa. Vēja bieži vien nav, taču ja ir, tad lielākoties pūš dienvidrietumu vējš, ko sauc par libeccio.

Tipiskais “Provolone del Monaco” nosaukums radies senos laikos un ir cieši saistīts ar veidu, kādā toreiz to veda pārdošanai uz Neapoles tirgu, proti, laikā, kad minētā apgabala siera ražotāji nolēma ražot galvenokārt nogatavinātus produktus, jo viņiem vajadzēja nogādāt savu preci Neapoles kaimiņpilsētā. Tā kā ceļi bija grūti izbraucami, labākais veids, kā nokļūt līdz Neapolei, bija pa jūru – garš un grūts ceļojums, kas sākās pašā nakts vidū. “Provolone” sieru iekrāva airu laivās, un par tirgotājiem pārtapušie zemnieki, lai pasargātos no jūras mitruma un nakts vēsuma, mēdza apsegties ar lielu mēteli, kas atgādināja mūka virstērpu. Neapolē ļaudis, kas strādāja ostas tirgū, siera vedēju sāka saukt par “Monaco” (mūks) un viņa atvesto sieru – par “Provolone del Monaco”. Kopš tā laika siers vienmēr saukts par “Provolone del Monaco”, kas liecina par to, ka, gatavojot šo produktu, ir ievēroti visi tradicionālie nosacījumi un saikne ar teritoriju – prasības, no kuru izpildes atkarīga siera atzīšana saskaņā ar Regulas (EK) Nr. 510/2006 2. panta 2. punktu.

4.7. Pārbaudes struktūra:

Nosaukums: ISMECERT Adrese: Centro Direzionale Isola G1 80143 Napoli ITALIA Tālr. +39 0817879789 Fakss +39 0816040176 E-pasts: info@ismecert.it

Pārbaudes struktūra atbilst standarta EN 45011 nosacījumiem.

4.8. Marķējums:

Laižot tirdzniecībā, uz visām siera “Provolone del Monaco” formu pusēm jābūt iededzinātai etiķetei, kurā ar nepārtrauktu vai punktētu līniju melnā krāsā norādīts nosaukums “Provolone del Monaco” un identifikācijas numurs, kas piešķirts katram ražotājam un reģistrēts kontroles sistēmā. Uz ACVN “Provolone del Monaco” siera formām iededzinātās etiķetes ar skaidri salasāmiem un neizdzēšamiem drukātiem burtiem, kas krasi atšķiras no burtiem, kuri lietoti pārējos uzrakstos uz šīm formām, jānorāda a) grafiskais simbols, kas atveidots še turpmāk, saistībā ar tā īpašā un neatkārtojamā logotipa māksliniecisko attēlu, kurš vienmēr jāizmanto kopā ar šo ACVN; b) Kopienas simbolika; c) iepakotāja un/vai ražotāja vārds un uzvārds, saimniecības nosaukums un adrese; d) identifikācijas numurs, kas piešķirts katram ražotājam un reģistrēts kontroles sistēmā; e) produkta masa saskaņā ar spēkā esošajiem standartiem; f) siera ražošanā izmantotā vietējā Agerolese ģenētiska tipa govju piena minimālais procentuālais daudzums; g) piena sarecināšanai izmantotā himozīna veids; h) nogatavināšanas ilgums, ja tas pārsniedz sešus mēnešus. Šajās norādēs lietotajiem burtiem jābūt mazākiem par tiem, kādi lietoti, norādot “Provolone del Monaco” D.O.P. ACVN “Provolone del Monaco” logotips ir stilizēts attēls, kurā atveidota siera “Provolone del Monaco” forma ar Sorrento pussalas Monti Lattari apgabalam tipisko rafijas saiti.

(1) Sausais beztauku atlikums.

(2) Sausais beztauku atlikums.